नीति आयोग
नीति आयोग के अटल नवप्रवर्तन मिशन  और कॉमनवेल्थ साइंटिफिक एंड इंडस्ट्रियल रिसर्च आर्गेनाइजेशन  का भारत-ऑस्ट्रेलिया सर्कुलर इकोनॉमी  हैकाथॉन,2021 शुरू
हैकॉथॉन सर्कुलर इकोनॉमी में द्विपक्षीय नवोन्मेष को मजबूत करने का प्रयास
भारत और ऑस्ट्रेलिया के प्रतिभाशाली युवाओं और स्टार्ट अप को नवोन्मेषी तकनीकी समाधान के माध्यम से साझा राष्ट्रीय मसलों के समाधान में सक्षम बनाने के लिए एआईएम और ऑस्ट्रेलिया की राष्ट्रीय विज्ञान एजेंसी सीएसआईआरओ ने भारत-ऑस्ट्रेलिया सर्कुलर इकोनॉमी आई-एसीएई हैकाथॉन, 2021 शुरू किया है।
भारत के माननीय प्रधानमंत्री और ऑस्ट्रेलिया के माननीय प्रधनमंत्री के बीच 4 जून 2020 को वर्चुअल द्विपक्षीय शिखर बैठक में आई-एसीई संयुक्त हैकाथॉन का विचार आया था। इसमें दोनों देशों के बीच साझा सर्कुलर इकोनॉमी इनोवेशन की पहल करने की प्रतिबद्धता व्यक्त की गई थी।
दोनों देशों से प्राप्त हुए एक हजार से अधिक आवेदनों की गहन जांच प्रक्रिया के बाद शीर्ष 80 आवेदनों का इस अनोखे हैकाथॉन के लिए चयन किया गया जिसमें दोनों देशों के छात्र और स्टार्ट अप प्राथमिकता वाले क्षेत्रों में सर्कुलर इकोनॉमी को प्रोत्साहित करने के लए नवोन्मेषी कदमों पर मिलकर काम करेंगे। उदाहरण के तौर पर पैकेजिंग का कचरा कम करने के लिए पैकेजिंग क्षेत्र में, खाद्य आपूर्ति श्रृंखला में बर्बादी रोकने में, प्लास्टिक कचरा कम करने में अवसरों का सृजन और संवेदनशील ऊर्जा धातु और ई-वेस्ट की रिसाइक्लिंग में नवोन्मेष।
आई-एसीई को ऑस्ट्रेलिया के उद्योग, विज्ञान, ऊर्जा ओर संसाधन विभाग , एआईएम अटल इन्क्यूबेशन सेंटर नेटवर्क और विविध क्षेत्रों के विशेषज्ञों का समर्थन प्राप्त है।
8 और 11 फरवरी, 2021 के बीच चयनित टीमों द्वारा ऐसे बौद्धिक समाधानों की खोज करने का कार्यक्रम तय किया गया जो कि प्रासंगिक, नवोन्मेषी, इस्तेमाल योग्य, प्रभावी हों तथा उनको वैश्विक बाजार में प्रचलित किया जा सके।
उद्घाटन समारोह में सीएसआईआरओ के निदेशक  निक पैगेट ने कहा, “इस हैकाथॉन का विषय “सर्कुलर इकोनॉमी” ऑस्ट्रेलिया और साथ ही भारत के लिए बहुत महत्वपूर्ण है। ऑस्ट्रेलिया की राष्ट्रीय विज्ञान एजेंसी के रूप में हम नवोन्मेषी विज्ञान और प्रौद्योगिकी के माध्यम से बड़ी चुनौतियों के हल पर ध्यान केन्द्रित कर रहे हैं। इसमें यह सुनिश्चित करना शामिल है कि हमारे लिए अनुकूल और मूल्यवान पर्यावरण उपलब्ध हो, हम स्वच्छ ऊर्जा और संसाधनों की ओर अग्रसर हैं और इन लक्ष्यों के करीब ही भावी उद्योगों का विकास हो।“
उन्होंने कहा, “सर्कुलर इकोनॉमी मॉडल न केवल कचरा प्रबंधन का उपयोग करता है बल्कि रीयूज, रिसाइकिल और जिम्मेदारी भरे विनिर्माण नये उद्योगों और रोजगार के विकास, उत्सर्जन में कमी तथा प्राकृतिक संसाधनों के कुशल उपयोग में वृद्धि में सहायक हो सकता है।“
हैकाथॉन के वर्चुअल उद्घाटन में अटल नवप्रवर्तन मिशन के निदेशक और अतिरिक्त सचिव आर रमणन ने कहा, “रचनात्मक और नवोन्मेषी विचारों की विविधता और अलग-अलग देशों में सीमा-पार उनका अनुप्रयोग आज के समय की जरूरत है। उपयोग के बाद उत्पादों, सह उत्पादों के पुनर्चलन विशेष कर खाद्य, डेयरी उत्पादों और ई-वेस्ट सेक्टर की संभावनाएं तलाशने की आवश्यकता होगी।“
उन्होंने कहा कि भारतीय पारिस्थितिकी तंत्र को रीयूज, रीड्यूस और रिसाइकिल मॉडल का उपयोग करते हुए सतत उपभोग और उत्पादन की प्रक्रियाओं को विकसित करना होगा।
उन्होंने कहा, “सबसे बड़े उपभोक्ता वर्ग को देखते हुए भारत को कचरे के बेहतर प्रबंधन और उपचार की नई प्रौद्योगिकियों का इस्तेमाल करना होगा।“
11 फरवरी, 2021 को अंतिम प्रस्तुतियों का कार्यक्रम निर्धारित है और दोनों देशों के विशेषज्ञों की निर्णायक समिति द्वारा उनका मूल्यांकन किया जाएगा। आई-एसीई हैकाथॉन की कुल पुरस्कार राशि 56 लाख रुपए है। दोनों देशों की सरकार के प्रमुख अधिकारियों की उपस्थिति में विजेताओं को पुरस्कार प्रदान किए जाएंगे।
एआईएम और सीएसआईआरओ, भारत और ऑस्ट्रेलिया दोनों देशों में सर्कुलर इकोनॉमी को और मजबूत बनाने में अपने युवाओं को सक्षम बनाने के लिए प्रतिबद्ध हैं।
अटल नवप्रवर्तन मिशन  के संबंध में :
नीति आयोग का अटल नवप्रवर्तन मिशन  देश में नवोन्मेष और उद्यमिता की संस्कृति को प्रोत्साहित करने के लिए भारत सरकार का प्रमुख उपक्रम है। इस उद्देश्य से एआईएम ने विभिन्न हितधारकों की आवश्यकता की पूर्ति के लिए नवोन्मेष को प्रोत्साहित करने के लिए कई कार्यक्रमों की शुरुआत की है।
संपर्क : india.ace[at]gov[dot]in 
कॉमनवेल्थ साइंटिफिक एंड इंडस्ट्रियल रिसर्च आर्गेनाइजेशन  के संबंध में
कॉमनवेल्थ साइंटिफिक एंड इंडस्ट्रियल रिसर्च आर्गेनाइजेशन सीएसआईआरओ ऑस्ट्रेलिया की राष्ट्रीय विज्ञान और नवोन्मेष को प्रोत्साहन देने वाली एजेंसी है। यह नवोन्मेषी विज्ञान और प्रौद्योगिकी के माध्यम से बड़ी चुनौतियों के हल की दिशा में काम करती है।
संपर्क : I-ACE@csiro.au 
एमजी/एएम/एए
(Visitor Counter : 281